**Vi må reagere mot Israel**

**Å leve i en krigssone er en ekstrem situasjon for alle, uavhengig av kjønn**. Siden 7. oktober har mer enn 29.000 palestinere blitt drept på Gazastripen av Israels krigsmaskin. Over 70 % av de sivile ofrene er kvinner og barn.

FN anslår at to mødre blir drept hver time i Gaza. Blant de to millioner menneskene som har blitt drevet bort fra sine hjem, er halvparten av dem er jenter eller kvinner.

**Strukturell kjønnsdiskriminering forverres** i humanitære kriser, og i samfunn der kvinner tradisjonelt sett er under beskyttelse av menn, er kvinner spesielt sårbare. De som er fordrevet fra hjemmene sine lever i overfylte leire under uverdige forhold. For jenter og kvinner er boforholdene i seg selv direkte farlige. Mangel på tilgang til bind, tamponger, rent vann og toalettpapir er en presserende bekymring for kvinner. Denne mangelen ikke bare øker risikoen for infeksjoner, men legger også en betydelig psykisk belastning på kvinner, spesielt når de ikke har tilgang til trygge og private toaletter og sanitærprodukter.

[**I Gaza**](https://www.care-international.org/news/gaza-after-two-months-war-women-last-eat-and-children-first-die) **er omtrent 50.000 kvinner gravide**, og hver dag fødes omtrent 180 barn. Dessverre får ikke kvinnene og barna tilstrekkelig helsehjelp før, under og etter fødselen. Krigen gir økt risiko for spontanaborter, dødfødsler, for tidlige fødsler, emosjonelle traumer og dødsfall.
Rapporter fra leger indikerer til og med at noen kvinner må få utført keisersnitt uten bedøvelse. Noen mødre mister sine nyfødte barn kort tid etter fødselen på grunn av mangel på strøm til inkubatorer på sykehusene.

**I Gaza er nå fire av fem rammet av hungersnød**. Vi ser at kvinner lar være å spise, for å sikre at barna sine får nok mat. Gravide og ammende kvinner lider spesielt under matmangelen, da de er ekstra sårbare for underernæring. Tusenvis av mannlige forsørgere er til nå drept i krigen, og mange kvinner står alene igjen for å brødfø sine nærmeste. Humanitær hjelp rettet spesifikt mot kvinner er derfor helt nødvendig.

Dette er bare noen av de særlige konsekvensene de israelske angrepene har for kvinner i Gaza. I den endeløse strømmen av forferdelige nyheter og vitnesbyrd fra krigen, kan hver og en av oss føle på maktesløshet.

**Regjeringen fortjener** ros for å ha gått foran i sin kritikk av Israel. Blant annet ved å stemme for krav om våpenhvile i FNs generalforsamling. Men Israel har vist med all tydelighet at de ikke lytter til kritikk, fordømmelser og diplomati. Vi er nødt til å sette makt bak kravet om varig våpenhvile.

**Vi trenger at oljefondet trekker seg ut av Israel.** Oljefondet er verdens største statlige fond, og **et uttrekk** vil bli lagt merke til og utgjøre et kraftig press mot israelske myndigheter.

**Vi trenger å stoppe norske våpen fra å havne i Israel**. Det norske våpenselskapet Nammo har fabrikker i USA. Her gjelder amerikanske, ikke norske regler. Men staten kan fortsatt bruke eiermakten sin i Nammo til å hindre våpensalg til Israel.

**Vi trenger at regjeringen går fra ord til handling**, og snur i synet på sanksjoner mot Israel, og innfører en stor sanksjonspakke.

**De palestinske kvinnene trenger at vi som nasjon bruker de mulighetene vi har. Det er på tide med handling.**